หุ้นพลังงาน-ปิโตรฯดัน SET ปิดพุ่ง 19 จุด รับน้ำมันรีบาวด์ แนะจับตาประชุมเฟด-ผลเลือกตั้ง
"หุ้นพลังงาน-ปิโตรฯ" ดัน SET ปิดพุ่ง 19 จุด รับ "น้ำมัน" รีบาวด์ แนะจับตาประชุมเฟด-ผลเลือกตั้งสหรัฐ
3 พ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,221.33 จุด เพิ่มขึ้น 19.17 จุด (+1.59%) มูลค่าการซื้อขาย 50,169.98 ล้านบาท 
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียบวกได้ราว 1.5% เช่นเดียวกับตลาดในยุโรปที่เทรดบ่ายนี้ปรับตัวขึ้น 1.6% เหมือนกันดาวโจนส์ฟิวเจอร์สที่บวกได้ราว 300 จุด ตอบรับดัชนีผู้จัดการฝ่ายจัดซื้อ (PMI)  ภาคการผลิตของจีน และสหรัฐ และยุโรป ต่างออกมาดีเป็นการส่งสัญญาณการฟื้นตัวของเศรษฐกิจ และการเลือกตั้งประธานาธิบดีสหรัฐก็อยู่ในช่วงโค้งสุดท้ายแล้ว ทิศทางตลาดสหรัฐและทั่วโลกต่างรอปัจจัยนี้เพื่อปลดล็อก ซึ่งไม่ว่าใครจะเข้ามาดำรงตำแหน่ง ต่างก็ต้องดำเนินนโยบายกระตุ้นเศรษฐกิจ หลังเจอผลกระทบจากโควิด-19 ค่อนข้างหนัก
ทั้งนี้ ตลาดบ้านเราได้รับแรงหนุนจากหุ้นในกลุ่มพลังงาน-กลุ่มปิโตรเคมีที่ขึ้นนำตลาด ผลจากราคาน้ำมันรีบาวด์ขึ้นหลังแผ่วไป 4-5 วันก่อนหน้านี้ ซึ่งคาดว่านักลงทุนสถาบันจะกลับเข้ามาซื้อหุ้นขนาดใหญ่ในวันนี้ด้วย ทำให้ตลาดฯปรับตัวขึ้นได้ค่อนข้างดี ส่วนปัจจัยการเมืองในประเทศเริ่มทรงตัว แต่ยังมีความคาดหวังถึงการแก้ไขรัฐธรรมนูญ ซึ่งจะเป็นการปลดล็อกปัจจัยในประเทศด้วย
แนวโน้มการลงทุนในวันพรุ่งนี้ (4 พ.ย.) นายวิจิตร กล่าวว่า ตลาดฯคงจะแกว่ง Sideway ถึง Sideway up ซึ่งมีโอกาสที่จะปรับตัวขึ้นต่อไปได้อีก โดยมีแนวรับ 1,210 จุด ส่วนแนวต้าน 1,230 จุด ซึ่งเป็นแนวต้านที่สำคัญ
นอกจากนี้ ให้รอติดตามการประชุมธนาคารกลางสหรัฐ (เฟด) ในวันที่ 4-5 พ.ย.นี้ โดยรอดูถ้อยแถลงของประธานเฟด และติดตามการประชุมธนาคารกลางอังกฤษ (BoE) ที่จะมีขึ้นในวันที่ 5 พ.ย.นี้ ซึ่งคาดว่าจะมีการปรับวงเงินกระตุ้นเศรษฐกิจเพิ่มหลังจากที่เผชิญกับสถานการณ์โควิด-19 ระบาดหนัก และยังต้องติดตามผลการเลือกตั้งสหรัฐด้วย ส่วนบ้านเราก็ให้รอติดตามการทยอยประกาศผลประกอบการไตรมาส 3/63 ของบริษัทจดทะเบียนต่อไป
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 2,268.82 ล้านบาท ปิดที่  78.00 บาท เพิ่มขึ้น 1.50 บาท
PTT มูลค่าการซื้อขาย 2,107.33 ล้านบาท ปิดที่ 32.75 บาท เพิ่มขึ้น 1.75 บาท
CPALL มูลค่าการซื้อขาย 1,895.54 ล้านบาท ปิดที่ 54.50 บาท เพิ่มขึ้น 0.25 บาท
IVL มูลค่าการซื้อขาย 1,475.90 ล้านบาท ปิดที่ 23.90 บาท เพิ่มขึ้น 1.50 บาท
PTTGC มูลค่าการซื้อขาย 1,337.40 ล้านบาท ปิดที่ 41.75 บาท เพิ่มขึ้น 2.75 บาท